
DISSERTATIO  MEDICA 

INAUGURALIS, 

DE 


CYNANCHE  TRACHEALI. 


Joanne  Paul  Auctore. 


P auci  existunt  morbi,  qui  attentionem  medici 
summo  jure  sibi  magis  vindicant,  quam  iste,  de 
quo  animus  fert  pauca  disserere ;  nullus  quidem 
est,  ni  fallor,  cui  pueritia  obnoxia,  magis  pericu¬ 
losus  magisve  subito  lethalis.  <e  Cita  mors  ve¬ 
nit,  aut  victoria  laeta.” 

Confitendum  est.  Cynanchen  trachealem  non 
nisi  a  hodiernis  medicis  propriis  notis  descriptam 
fuisse;  sententiis  autem  eorum,  qui  veteribus 

prorsus  ignotam  et  originem  ejus  recentiorem  esse 
putant,  invite  assentire  possumus.  Hippocrates, 
in  notis  Anginae  tractandis,  nostrum  morbum  de¬ 
signare  videtur  i  “  Anginae  gravissimae  quidem 
sunt  et  celerrime  interimunt,  quaecunque  neque 
in  faucibus,  neque  in  cervice,  quicquam  conspi¬ 
cuum  faciunt,  plurimum  vero  dolorem  exhibent 
et  orthopnoeam.  Hae  nempe,  et  eodem  die,  et 
secundo,  et  tertio,  et  quarto  strangulant.” 

Eum  quoque,  ut  nobis  videtur,  cum  Asthmate 
permiscet  CLelius  Aurelianus*. 

CeL  Franciscus  Homius,  tunc  temporis  in 
nostra  Alma  Academia  Professor,  primus  natu¬ 
ram  ejus  et  medendi  rationem  in  lucem  edidit ; 
etiamsi  concedendum  sit,  quosdam  auctorum  re- 
eentiorum,  antequam  ille  scripsit,  eum  obscure  de¬ 
pinxisse.. 

Parum  constat  inter  medicos,  quem  locum  hic 
morbus  in  nosologia  tenere  debet.  Quidam  enim, 
totis  viribus,  eum  inflammationem,  alii  eum  esse 
morbum  spasmum  habentem,  contendunt.  Tam- 


*  Vid.  Cse l.  Aurelian.  Lib.  iii.  cap.  1. 

etsi  non  dubitemus,  ut  species  spasmodica  aliquan¬ 
do  occurrit,  quod  Homius  memorias  tradidit  se 
quondam  vidisse ;  verum  de  altera  sola,  quippe  quae 
non  inflammationem  modo  habeat  et  semper  spas¬ 
mo  conjuncta,  verum  quoque  multo  frequentior 
sit,  agere  proponitur. 

A  Culleno  his  verbis  apte  definitur  :  “  Cy¬ 
nanche  (Trachealis)  respiratione  difficili,  inspira¬ 
tione  strepente,  voce  rauca,  tussi  clangosa,  tumore 
fere  nulla  in  faucibus  apparente,  deglutitione  pa¬ 
rum  difficili,  et  febre  synocha.” 

Cynanche  trachealis  inter  morbos  aetati  tenerae 
proprios  collocetur.  Infantes  ad  octavum  vel  de¬ 
cimum  aetatis  annum,  raro  autem  antequam  lacte 
depulsos,  angere  solet.  Quo  juniores  sunt,  eo 
obnoxiores,  eoque  majore  discrimine  tentantur. 
I11  his  rebus  solummodo  ab  angina  Graecorum  dif¬ 
ferre  videtur. 

Quanquam,  caeteris  paribus,  hic  morbus  cre¬ 
brius,  ut  putant  Homius  aliique  auctores,  prope 
mare,  locaque  inferiora,  paludosa,  apparere  videa¬ 
tur,  quam  in  mediterraneis ;  tamen,  ubique  ter¬ 
rarum  accidere  potest,  coelo  frigido  ac  humido, 
praesertim  si  calor  et  frigus  crebro  vices  alternent ; 

et  ubi  spirat  Eurus  aut  Aquilo.  Quo  fit,  vere 
hiemeque  plurimi  opprimuntur. 


SIGNA. 

Aggreditur  haec  angina  plerumque  sub  for¬ 
ma  catarrhi.  iEger  primum  morose  se  habet; 
loqui  et  ludos  aetatis  suae  exercere  piget ;  cui,  ves¬ 
pere  adventante,  at  multo  saepius  noctu  dum 
quiescit  in  amplexibus  somni,  post  quam  coelo  hu- 
mido  et  frigido  expositus,  tussis  potiusve  tussi¬ 
cula  fere  sicca  contingit ;  paulo  post  vox  raucescit, 
corpus  praeter  consuetudinem  incalescit;  pulsus 
arteriarum  augere  percipiuntur,  cum  inquietudine, 
siti,  aliisque  febris  signis.  Si  ea  aetate  sit,  ut  possit 
quaerentibus  dicere,  primum  de  quadam  in  aspera 
arteria  molestia  conqueritur,  et  haud  raro  accidit, 
ut  pars  externa  et  anterior  paululum  tumeat,  et 
tactu  doleat.  Si  proclivitas  ad  somnum  evadit, 
extemplo  expergiscitur,  tussi  peculiari,  rauca,  et 
clangosa ;  respirationis  quoque  difficultas,  cum 
sono  strepente  per  inspirationem,  quasi  viae,  per 

quas  spiritus  evadit,  arctarentur.  Hoc  sibilum 
inter  loquendum,  tussiendum,  aut  vagiendum  au¬ 
diri  potest,  et,  nonnullis  sono  tubae  aheneae,  aliis 
galli  cantui,  confertur;  verumenimvero  crocita- 
tioni  avis  magis  assimile,  quam  sono  vocis  hu¬ 
manae.  Longe  difficilius  id  depingere,  quam  se¬ 
mel  auditum  recognoscere.  Haec  signa  in  pa¬ 
roxysmis  incidunt,  et  sub  initio  magna  sine  fe¬ 
bre,  quae  tamen  celeri  pede  accedit :  facies  praeter 
solitum  rubet  atque  tumet;  oculi  prominentes, 
plus  solito  humidi,  et  lumen  refugiunt.  Spiritus 
citatus,  spasmodicus,  crebro  angorem  suffocantem 
minatur,  et  caput  aegrotantis  retrorsum  agitur. 

Haec  conditio  respirationis  sine  causa  nota  se 
manifestat,  enim  fauces  inspicienti,  nihil,  quod 
tantum  mali  excitaret,  conspicitur ;  nonnunquam 
vero  aliquae  inflammationis  vel  tumoris  notae  vi¬ 
deantur.  Nausea  et  vomitu  interdum  afficitur 
ventriculus.  Sputum  materiae  mucosae  sequitur, 
semper  autem  parvum,  quod  aegri  teneri  nesciunt 
vel  non  volunt  expuere,  ita  vomitione  expellitur  vel 
conatibus  ad  vomendum  ex  tussi  ortis.  Interdum 
vero  accidit  portiones  sanguinis  coagulati  tussiendo 
expuL  In  aegris  quibusdam  devorandi  facultas. 

in  aliis  aliquanto  impeditur,  vel  fieri  nequit ;  sed 
cibi  appetitus  multum  minuitur.  Alvus  perti¬ 
naciter  adstringitur,  et  saepe  vix  solvi  potest,  us¬ 
que  dum  congestio  sanguinis  in  capite  submove¬ 
tur.  Urina  exalbida ;  raro  autem  in  quantitate 
augetur  vel  minuitur.  Pedes  manusque  saepe  in¬ 
tumescunt  ;  interdum  caput,  collum  et  pectus. 
Supervenit  aliquando  diarrhoea,  cum  dolore  gravi 
et  spasmo  ventris ;  puer  crura  et  brachia  jactat, 
vehementer  vagit:  fere  semper  morbi  lethalis  est. 

Morbo  progrediente,  exacerbatio  est  bene  nota¬ 
ta;  respiratio  adhuc  citatior,  difficilior,  sibilantior; 

tussis  ingravescit,  et  notam  convulsionis  valde 

* 

fert;  vultusque  sudore  obductus,  angorem  sum¬ 
mum  ostendit.  iEger  inter  hos  conatus  tussien¬ 
di,  plus  minusve  muci,  aut  etiam  portiones  mate¬ 
riae  tenuis,  viscidae,  membranosae,  liaud  raro  reji¬ 
cit’;  quod,  quandocunque  accidit,  illi  magno  leva¬ 
mini  esse  solet.  Remissiones  vero,  quae  in  specie 
inflammatoria  occurrunt,  breves,  brevissimae  qui¬ 
dem  sunt,  et  quamvis  haud  infrequentes,  parum 
distincte  notantur.  Etsi  respiratio  minus  labo¬ 
rat,  febris,  anxietas,  tussis  clangosa  molesta,  mi¬ 
nime  remissionem  patiuntur.  Spiritus  iterum 

magis  magisque  difficilis  et  laboriosus  evadit ; 
pulsus  maxime  debilis,  et  adeo  celer  ut  vix  nu¬ 
merandus  sit ;  vultus  adhuc  rubor,  sed  in  eo  no¬ 
tae  sanguinis  circuitus  infirmati  videantur ;  pul¬ 
mones  non  diutius  sanguinem  purgant ;  labia  co¬ 
loris  purpurei ;  conatus  vomendi  frequentes,  in¬ 
solita  anxietas,  et  jactitatio  superveniunt ;  atque 
puer  “  constante  mente  integrisque  sensibus”  us¬ 
que  ad  extremum  vel  gradatim  malis  succumbit, 
vel  subito  cum  strangulationis  in  faucibus  sensu 
moritur. 

Spatium  temporis  cynanche  tracheali  occupa¬ 
tum  magnopere  variat ;  modo  sub  auxilio  curantis 
cito  evincitur,  et  aeger  ex  facili  spirat,  tussis  quies¬ 
cit,  vox  naturalis  fit,  et  corpus  aequaliter  molle  et 
calidum,  totumque  sudore  madescit;  modo  for¬ 
mam  quasi  longam  induens,  per  dies  decem  vel 
undecim  perstat :  multum  vero  gradu  inflamma¬ 
tionis,  spasmi  violentia,  et  pueri  viribus,  pendet ; 
temporeque  etiam  quo  medicus  accesserit.  Cum 
lethalis  evadit,  id  interdum  eodem  die,  sed  fere 
secundo  vel  tertio,  accidit. 

CAUSAE. 

Dictis  jam  malis,  quibus  mortales  cynanche 
trachealis  afficit,  sequitur,  ut  investigemus  quibus 
ex  causis  oriatur ;  non  enim  credunt,  posse  eum 
scire,  quommodo  morbum  curare  conveniat,  qui, 
quid  faciat,  non  scrutatur. 

\  • ' 

Prmdisponentes. — Quod  praecipue  huic  mor¬ 
bo  infantes  proclives  reddit,  nobis  esse  videtur, 
Professore  Hic  heu  and  o  judice,  parva  dimensio 
comparativa  glottidis,  laryngis,  asperae  arteriae,  et 
bronchiorum  ea  aetate ;  deinde  maxima  secretio 
relativa  in  membrana  mucosa  illas  partes  obte¬ 
genti  ;  et,  contra,  defectus  excretionis  quia  non 
expuent.  Hebus  sic  perstantibus,  et  cum  pro 
certo  habemus,  corpora  infantum  multo  magis  ir¬ 
ritabilia,  quam  adultorum  esse,  non  difficile  in¬ 
tellectu  ut  quodcunque  plus  solito  humorum  im¬ 
petui  ad  asperam  arteriam  ejusque  ramulos  faveat, 
ad  hunc  morbum  plurimum  conferat.  Satis  con- 

stat,  membranae  mucosae  partes  jam  dictas  obte¬ 
gentis  conditionem  morbidam  vel  relaxatam,  cau¬ 
sis  excitantibus  admotis,  proclivitatem  ad  incita¬ 
tionem  maxime  augere ;  bine  ratio  est,  in  hisce 
partibus  imbecillitatem  quomodo  inductam,  cau¬ 
sam  praedispon entem  considerare  Catarrhi 
longi  e  variola,  rubeola,  pertussi,  et  scarlatina, 
causae  ejus  valentissimae  praedisponentes  fiunt. 
Qui  semel  morbo  affecti,  ad  reditum  miro  in  modo 
proclives  videntur.  Infantes  floridi,  plenoque  cor¬ 
pore  praediti,  pro  aetate  vividi,  alacres,  ut  videtur, 
etiam  maxime  obnoxii  sunt. 

Excitantes. — Sunt  quae  proclivibus  admo¬ 
tae  morbum  inducunt,  et,  ut  solet  nudare  colla, 
pectora,  et  bracilia  infantum  in  aetate  adhuc  te¬ 
nera  ,  inter  has  nulla  crebrius  occurrit,  plus- 
ve  valet,  quam  frigoris  humorisque  applicatio 
subita.  Frigus  cuti  admotum  ejus  halitum  sup¬ 
primit,  et  sanguis  a  superficie  corporis  in  arterias 
membranae  mucosae,  praesertim  autem  in  eas  fis¬ 
tulae  animae,  avertitur,  in  iisque  inflammationem 

B 


*  Cheyne\s  Patholoffy  of  the  Larynx. 

excitat :  sed  quomodo  nunc  catarrhum  solum, 
nunc  cynanchen  trachealem  gignit,  haud  ita  facile 
intelligere  est. 


DIAGNOSIS. 


Quamvis  hic  morbus  multa  habet  sibi  propria, 
quibus  facile  dignoscatur,  tamen  quamplurima 
sunt  aliis  morbis  communia.  Confundi  potest 
cum  rubeola,  cynanche  maligna,  quarum  saepe 
quidem  sequela  est.  Asthma  spasmodicum,  quod 
Millar  et  Hush  optime  descripserunt,  sine 
dubio  nostro  morbo  simillimum  est,  cujus  esse  vi¬ 
deretur  species  tantum,  quamvis  in  quibusdam 
ejus  signis  maxime  distet.  Hoc  magna  vi  nocte 
subito  corripit,  et  quaque  sexta,  duodecima,  vi¬ 
gesima  hora,  paroxysmis  redit.  Nulla  adest  fe¬ 
bris,  tussis  neque  rauca,  neque  clangosa  :  revera 
mutatur  vox,  sed  cava,  et  gravis.  iEger  vix  re¬ 
spirat,  nisi  corpore  erecto  et  antrorsum  capite. 
Dum  in  morbo,  de  quo  agimus,  febris  adest ;  ea- 
dem  est  respiratio  quocunque  in  modo ;  et  imper¬ 
fectas  tantum  percipimus  remissiones,  quae  nihil 

fixum  habent ;  caput  rejicitur  quasi  collum  elon¬ 
gare.  Citius  quoque  progreditur,  et  plus  periculi 
continet  quam  spasmodicum  asthma.  Catarrhus 
a  cynanche  tracheali  non  dignosci  non  potest. 
Illi  enim  neque  est  tracheae  dolor,  neque  vox  rau¬ 
ca,  quae  cum  aliis  signis  hanc  constituunt.  Sub 
initio  tantum  confundi  potest. 

Pertussis  quodammodo  morbum  nostrum  re¬ 
fert,  sed  quibus  tamen  in  rebus  hi  morbi  distent, 
satis  patet.  V ox  mutata,  sonora,  gravis,  quae  illi 
adest,  tantum  in  tussiendi  paroxysmo,  maxime  se 
habet.  In  illa  praecipue  ab  initio  aegri  nihil  re¬ 
jiciunt,  nisi  mucosam  materiam,  tenuem,  albi¬ 
dam,  rarius  crassam  et  tenacem.  Adest  quoque 
sensus  pungens  apud  praecordia,  sed  in  morbo, 
quem  prosequimur,  sensus  constrictionis,  doloris 
et  intumescendae  circa  tracheam.  Illa  fere  sem- 
per  epidemia  saevit,  sed  rarius,  si  unquam,  cynan¬ 
chen  trachealem  ita  saevientem  conspicimus. 

Cum  Cynanche  Laryngea,  Boeuhaavti  In¬ 
flammatoria  Angina,  insolertes  confundere  pos¬ 
sunt.  Illa  fauces,  laryngem,  et  superiorem  tra¬ 
cheae  partem  adoritur.  Maxime  inflammantur 
tonsillae,  et  tumefactae ;  contra  vero  in  cynanche 

tracheali  inflammationis  sedes  tracheae  inest,  et 

\ 

ramulis  bronchiorum  quoque.  Illa  adultos  praeci¬ 
pue  invadit,  et  quidam  haud  parvi  nominis  in 
nostra  arte  perierunt :  dum  haec  infantes  fere 
semper  corripit. 

PROGNOSIS. 


Semper  natura  hujus  morhi  periculosa,  et  im¬ 
primis  cum  progreditur,  ita  loqui,  in  silentio,  et 
periculum  tantum  ostendit,  uhi  mors  certa  signa 
dederat.  Periculosum  est  etiam,  quod  infantes 
tenera  aetate  adoritur,  cum  non  sermone  uti  va¬ 
lent,  et  dicere  quid  doleat,  quibusque  malis  ur¬ 
geantur. 

Si  morbus  duos  tresve  dies  prius  perstiterit, 
quam  auxilium  petatur;  si  magna  spirandi  diffi¬ 
cultas;  si  pulsus  fit  debilis  et  frequens;  atque 
tussis  sicca,  crebra,  et  clangosa ;  si  facies  sanguine 
suffusa  et  rubra  fit,  malum  est.  Mali  etiam 
morbi  testimonium  est  vehementer  et  crebro  spi¬ 
rare,  anxietate  et  inquietudine  molestissima  premi: 
jactare  crura  et  brachia.  Diarrhoea  cum  spasmo 

ventris,  cujus  mentio  supra  facta  est,  fere  semper 
mortem  denunciat.  Hic  morbus  multo  frequen¬ 
tius  et  citius  lethalis,  cum  ramulos  extremos  bron¬ 
chiorum  occupat,  quam  quum  sedem  in  trachea 

<  / 

tenet.  Illa  quoque  mortis  indicia  sunt :  ictus  ar¬ 
teriarum  parvi,  debiles,  abnormes,  et  valde  fre¬ 
quentes  ;  facies  pallida  et  tumida ;  spiritus  labo¬ 
riosus  magis  magisque  urgens ;  tussis  adhuc  clan- 
gosa ;  sputum  nullum  vel  parcum ;  membra  infe¬ 
riora  aqua  intumescentia ;  sensus  suffocationis  et 
vocis  mutationis  cessatio  subita 

Contra,  exitum  futurum  esse  faustum  praedi¬ 
cere  licet ;  si  sub  initio  medicus  accessit,  febris 
lenis,  respiratio  non  multum  mutata  et  parum 
stridula ;  si  pulsus,  quamvis  frequens,  validus  ta¬ 
men  atque  firmus ;  si  vox,  nisi  dum  vagit  aut 
tussit  aeger,  parum  mutata.  Inter  bona  indicia 
est,  quando  tussis  validior  et  minus  sicca,  cum 
sono  qui  pulmones  non  laborare  ostendit. 


*  Double,  Traite  du  Croup. 

PATHOLOGIA. 

Ubi  inflammatur  tracheas  membrana  interna, 
frequenter  subflavae  materiae  lamina  obducitur. 
Haec  internae  parti  haud  firmiter  adhaeret,  sed  di¬ 
duci  facile  potest.  Ex  laryngis  cavitate  tendet 
in  parvos  tracheae  ramulos,  qui  in  substantiam 
pulmonum  distribuuntur.  Haud  parva  est  muci 
copia  in  trachea  ejusque  ramulis,  simul  atque  pure 
misti.  Nonnunquam  haec  membrana  fibrosam 
induit  speciem,  tenax  vesicae  instar.  Ita  appa¬ 
ret  haec  exudatio  inflammatoria,  ubi  adest ;  sed 
saepe  deest,  et  mors,  illa  absenti,  quam  praesenti, 
tam  frequenter  appropinquat. 

Ideoque  lethalis  hujus  morbi  eventus  ex  hac 
membrana  formata,  quantum  plerumque  creditum 
est,  haud  tantum  pendet.  Sed  vasa  semper  quae 
sanguinem  vehunt  in  cerebri  basi  turgescunt, 
ejusque  membranae  densantur,  cum  effusione ;  et 
eadem  medullam  spinalem  descendere  interdum 
reperiuntur,  et  quibusdam  in  exemplis  cerebri 


DE  CYNANCHE  TRACHEALI. 


15 


ventriculis  inest  effusio.  Constat  ex  sanguinis 
congestione  in  cerebro  perquam  tardam  alvum 
praecipue  pendere;  quippe  quod  ipsum  in  statu 
torpido  est  ex  distentis  ejus  vasis.  Hoc  enim 
probari  videtur  facili  purgantium  operatione  post 
sanguinis  detractionem  e  capite ;  dum  vix,  aut  ne 
vix  quidem,  quod  nisi  factum  est,  potentissimum 
illorum,  ullum  induceret  effectum. 


CURATIO. 

Supere  st  jam  nunc,  ut  medendi  ratio  redda¬ 
tur,  quae  adversus  hunc  morbum  valere  plurimum 
solet ;  et  in  haec  consilia,  resolvi  potest,  primo, 
F ebrem  et  inflammationem  asperae  arteriae  quam¬ 
primum  submovere,  ne  congestio  sanguinis  in  ca¬ 
pite  vel  spuria  membrana  formetur :  Secundo, 
Membranae,  si  mora  interposita  aut  morbi  vehe¬ 
mentia  jam  formata  sit,  sputum  movere ;  dein 
aegri  vires  confirmare.  Breviter  de  his  consiliis  si¬ 
mul  dicere  conabimur.  In  acutis  morbis,  Cel¬ 
sus  bene  observat,  “  breve  spatium  est,  intra  quod. 

si  quod  auxilium  non  profuit,  aeger  extinguitur.” 
In  nostro  praecipue  verum  est.  Prima  curatio,  et 
maxime  valens,  est  sanguinis  missio ;  vehementiae 
autem  signorum,  aetati,  viribusque  aegri  aptata. 
Cum  morbus  gravis,  puer  robustus,  plenus  est, 
sanguis  primo  vena  jugulari  externa  vel  brachio, 
si  fieri  potest,  semper  detrahendus  est ;  deinde,  si 
usus  postulat,  detractio  ejus  specialis  adhibenda 
erit.  Quin  et  secundum  pathologiam  jamjam 
praefatam,  si  facta  fuerit  per  hirudines  atlanti  ad¬ 
motas,  multo  praestat.  Trachea  pressu  dolenti, 
ibi  quoque  admotae  sint.  Si  febris  perstat,  et  re¬ 
spiratio  adhuc  strepens,  hirudines  iterum  iterum- 
que  applicentur ;  et  etiam  detractio  altera  gene¬ 
ralis,  si  vires  sinant,  admittatur.  Ubi  tenera 
pueritia  non  permittit  ut  sanguis  e  vena  incisa  de¬ 
trahatur,  hirudinum  usui  confidere,  necesse  est. 

A^omitio  omnia  medendi  consilia  bene  conficit, 

/  - 

aut  in  actione  aucta  vasorum  fistulae  animae  mi¬ 
nuenda,  eoque  ejus  consequentias  praecavendo, 
praecipue  formationem  membranae  adventitiae ;  aut 
expectorationem  magis  facilem  reddendo,  et  por¬ 
tionum  membranae  sputum,  cum  instare  coepit. 
Morbi  autem  curatio,  ut  quidam  auctores  putant, 

non  rejectione  illius  membranae  nititur ;  sed  so¬ 
lum  febris  discessu  et  potissime  notarum  suffoca¬ 
tionis.  Verum  enimvero  plerique  aegrorum,  qui 
sanati  fuere,  parum  vel  nihil  expuerunt.  Vomi* 

tus  profecto  vim  arterialem  minuit,  “  sputum 

# 

multum  promovet,  sicubi  pulmo  vel  suo  gravatus 
fuerit  muco,  vel  sanguine,  sero,  pure,  aqua ;  et 
sudorem  quoque,  et  liberam  sanguinis  ad  corporis 
superficiem  distributionem  promovet,  partim  for¬ 
tasse  magno  nixu  qui  vomitum  comitatur,  magis 
tamen,  ut  videtur,  mirabili  consensu  qui  inter  cu¬ 
tem  et  ventriculum  intercedit  Hinc  ad  inflam¬ 
mationem  partium  internarum  degerandam  mul¬ 
tum  valet.  Tartras  antimonii,  ita  administra¬ 
tum,  ut  vomitionem  plenam  ciet,  his  rebus  op¬ 
time  respondet;  dein  cum  calomelano  conjunc¬ 
tum,  tantulis  portionibus,  quantulae,  subinde  re¬ 
petitae,  nauseam  aliquamdiu  perpetuent,  et,  vires 
ejus  catharticas,  sudatrices,  quoque  moveant. 
Praeterea,  calomelas,  procul  dubio,  consilio  ut  al¬ 
vum  purget  adhibitum,  commodissime  agit,  non 
solum  cum  tartrate  antimonii,  sed  etiam  cum 

c 


*  Conspect.  Med.  Theor, 

scammonio  vel  j alapa  adjiciatur ;  et  in  dosibus 
puero  propriis  omni  quaque  hora  exhibitum,  in¬ 
terposito,  omni  tertia,  oleo  ricini,  donec  alvus  co¬ 
piose  solvitur.  In  hoc  asque  ac  in  omnibus  aliis 
morbis,  ubi  summam  cutem  relaxari,  evocarique 
sudorem,  et  conditionem  corporis  mutari  expedit, 
balneum  calidum  utile  erit ;  fereque  omni  ter¬ 
tia  hora  adhibeatur. 

Si  febris  non  demittit,  neque  tussis  quiescit ; 
plus  mali  est,  et  inter  initia  protinus  occurrere 
maxime  necessarium,  ideoque  adhuc  pluribus 
auxiliis  opus  est. 

Emplastra  meloes  vesicatorii,  vasis  jam  probe 
depletis,  parti  dolenti  quam  proxime  admota, 
magno  ex  usu  invenientur  :  utiliora  his  tamen 
cataplasmata  sinapeos,  quoniam  effectus  citius 
perducuntur.  Praeter  haec,  vapores  ex  aceto  et 
aqua  calida  cum  spiritu  inhalati  conveniunt, 
membranam  tracheae  mucosam  ejusque  ramulo¬ 
rum  fovendo,  molliendo,  spasmum  solvendo,  soli¬ 
tam  muci  secretionem  promovent,  ejus  quoque 
exscreationem  faciliorem  reddunt.  Antispasmo- 
dica  varia,  sicuti  opium,  moschus,  polygala  se- 
nega,  maxime  assafoetida,  in  usum  venerunt  ut 

auxilia,  et  quibusdam  multum  laudata  sunt.  Quo¬ 
rum  adversus  usum  nihil  dicendum  erit,  utpote 
utilia  esse  possunt ;  sin  autem  remedia  jam  recen¬ 
sita  inutilia,  illa  quidem  raro  prosunt; 

Scire  oportet,  ut,  morbo  medicinae  cessante,  de¬ 
bilitas  superveniat ;  eique  occurrere  vires  naturae 
medicatrices  adjuvando  nunc  medici  est.  Equi¬ 
dem  vero,  ubi  medicina  nil  profuit,  et  morbus 
cursum  tenet  cum  debilitate  ingravescenti,  ad¬ 
huc  vires  vitae  labentes  fortiter  sustinere  decet,  ne 
spes  aegro  infelici  omnino  deficiat.  Cibis  vero  opus 
est,  qui  facile  concoquuntur,  maximeque  alunt, 
modo  cum  vino  aliisve  cardiacis,  modo  alternatim 
adhibitis.  Cum  magna  materiae  muco-purulentae 
copia  in  trachea  bronchiisque  colligitur,  emeticum 
rursus  praescriptum  sit,  quia  vires  corporis  exci¬ 
tare  possit,  atque  sic  exudatio  inflammatoria  eji¬ 
ciatur. 


FINIS, 

